जयपुर. खलील अहमद की कहानी उसकी जुबानी सुनकर अचानक ‘इकबाल’ फिल्म फिर चेहरे के सामने आ गई। फिल्म में दिखाया गया था कि गली क्रिकेट खेलते हुए एक बच्चा कैसे शिखर तक पहुंचा था।
> डॉक्टर बनाना चाहते थे पिता
ऐसा ही क्रिकेटीय सफर राजस्थान के टोंक जिले के खलील अहमद का है। पिता गांव की एक डिस्पेंसरी में नर्स हैं। उन्होंने बेटे को डॉक्टर बनाने का सपना देखा था। लेकिन बेटे पर तो क्रिकेट का नशा सवार था। गली क्रिकेट खेलते हुए बेटा भारत की अंडर-19 विश्व कप टीम तक का सफर पूरा कर चुका है। कहता है, ‘मैं जब भी क्रिकेट खेलने घर से बाहर जाता, पिताजी हमेशा डांटते, फिर भी मैं नहीं मानता। और जब वापस आता तो मेरी जमकर पिटाई होती। जितनी ज्यादा पिटाई होती उतना ही क्रिकेट के प्रति जुनून बढ़ता गया।’
> इंजरी के समय द्रविड़ से मिला सपोर्ट
इंजरी के समय हमारे कोच राहुल द्रविड़ सर ने मेरा बहुत सपोर्ट किया। श्रीलंका में मैं सिर्फ दो ही मैच खेल पाया था और दोनों में मैन ऑफ द मैच बना। जिन मैचों में नहीं खेला, उस दौरान उन्होंने मुझे बहुत समझाया। कहा, ‘चोट से पैनिक होने की जरूरत नहीं है। खिलाड़ियों के साथ ये होता रहता है। अपनी फिटनेस पर ध्यान दो और जब भी मौका मिले अपना बेस्ट देना।’
> एक बार डर गया था शायद सेलेक्शन नहीं होगा
श्रीलंका में जब लंबे समय तक चोट थी तो एक बार मन में डर समा गया था कि अब मेरा अंडर-19 विश्व कप के लिए सेलेक्शन नहीं होगा। फिर मन को समझाया, जो होगा अच्छा होगा, अल्लाह सब ठीक करेगा। फिर फाइनल में मौका मिला और शानदार गेंदबाज की और मैन ऑफ द मैच बना। श्रीलंका से लौटते हुए विश्व कप टीम में सेलेक्ट होने की जानकारी भी मिल गई थी।
> चोरी-छिपे किराए की साइकिल लेकर जाता था एकेडमी
पिता की नाराजगी दूर नहीं हुई। फिर मैंने एकेडमी ज्वाइन कर ली। इम्तियाज सर के पास जाने लगा। उन्होंने ही मेरी प्रतिभा को पहचाना। पहले मैं पिताजी से चोरी-छिपे साइकिल किराए पर ले एकेडमी जाता था। वापस आता तो फिर पिटाई होती। मैंने सारी बात इम्तियाज सर को बताई। उन्होंने पापा से बात की और उन्हें समझाया कि ये अच्छा क्रिकेट खेलता है इसे खेलने दो। इसके बाद पापा ने कभी नहीं रोका। आज सबसे ज्यादा पापा ही खुश हैं। मैं अपनी इस सफलता का श्रेय भी पापा और इम्तियाज सर को ही देना चाहता हूं।
> अंडर-14 से शुरू हुआ था सफर
पहली बार अंडर-14 का ट्रायल देने गया था। दो गेंद डालते ही सेलेक्ट हो गया था। फिर डूंगरपुर ट्रॉफी के 4 मैचों में 23 विकेट लिए तो अंडर-16 में डायरेक्ट सेलेक्ट हुआ।
> अब विश्व कप के लिए कैसे तैयारियां करोगे
ज्यादा कुछ नहीं सिर्फ फिटनेस और स्पीड पर वर्क करना है। कोच इम्तियाज सर के साथ काम करूंगा।
खलील : एक नजर
शैली : बाएं हाथ के मध्यम गति के तेज गेंदबाज, टीमें : भारत अंडर-19, इंडिया रेड अडंर-19, सेंट्रल जोन-19, राजस्थान अंडर-19, प्रदर्शन : श्रीलंका में त्रिकोणीय सीरीज : मैच 2, विकेट 7, कोलकाता में त्रिकोणीय सीरीज : मैच 2, विकेट 5, कूच बिहार ट्रॉफी : मैच 1, विकेट 4
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva kas_Deva bho_Deva